paragraph_text: Na žalost iste godine dogodila se prometna nesreća s teškim posljedicama koje su ga udaljile od studija. Nakon ozdravljenja, nastavlja studij na Akademiji gdje upoznaje izuzetne profesore i pedagoge Ferdinanda Kulmera, Šimu Perića, Nikolu Reisera i Miljenka Stančića kod kojega boravi u slikarskoj klasi na trećoj godini studija. Tijekom studija Stjepan spoznaje svoju snažnu unutarnju imaginaciju i svijet koji ga okružuje, njegove poveznice i suprotnosti koje se prepliću, izbijajući na površinu kao snažni eho emotivnih sadržaja koje želi likovno realizirati. Godine 1974. prekida studij i odlazi na studijsko putovanje u Tawongu u Australiji.